Helle Sjelle (KF), 2003-10-31:
Vækst er et nøgleord, når det handler om udviklingen af fremtidens velfærdssamfund.
Men for at opnå væksten og en øget konkurrenceevne i virksomhederne er vi også afhængige af viden og en høj faglighed hos de medarbejdere, der skal placere dansk erhvervsliv i feltet blandt de allerbedste.
Vil vi klare os godt i et globaliseret, højteknologisk og komplekst samfund, kommer vi ikke uden om at fokusere på de konkrete kompetencer, som mennesker skal erhverve på et tidligt tidspunkt i tilværelsen.
Vi har et stort ansvar, når det kommer til indretningen af uddannelsesområdet.
Det er nemlig vores pligt at sikre, at børn og unge opnår en solid viden og stor faglig kunnen inden for en række fag.
Og det er væsentligt, at hele uddannelsessystemet fra folkeskoleniveau til efteruddannelse hænger ordentligt sammen.
Reformen af de gymnasiale uddannelser er derfor ikke blot vigtig i sig selv, men skal også ses i sammenhæng med især forliget om den nye folkeskole.
I Det Konservative Folkeparti har vi set frem
til denne reform med stor forventning.
Vi tror, at de forslag, der behandles i dag, vil hæve det faglige niveau markant hos de unge, der i fremtiden får en uddannelse på gymnasieniveau.
Det er vores overbevisning, at de gymnasiale uddannelser vil være i stand til bedre at bygge videre på det fundament, som støbes i folkeskolen, samtidig med at der bygges bro til de videregående uddannelser.
Jeg har tidligere her i salen redegjort mere detaljeret for Det Konservative Folkepartis ønsker i forbindelse med forberedelsen af reformen.
Jeg vil ikke gentage hele listen
her, men jeg vil gerne understrege, at vi er særdeles godt tilfredse med det resultat, vi i dag har til behandling. Vores væsentligste krav til fremtidens gymnasiale uddannelser er en styrkelse af det faglige niveau, og vores linje i drøftelserne har været en naturlig fortsættelse af de faglige krav, vi havde til den ny folkeskole.
Lad mig blot fremdrage nogle af de overordnede elementer, som vi især lægger vægt på i forbindelse med gymnasiereformen, og som vi er meget glade for.
De gymnasiale uddannelser får jo her med reformen en indholdsmæssig fornyelse inden for flere af fagene samtidig med, at samspillet mellem fagene styrkes.
De naturvidenskabelige fag får en mere fremtrædende plads i gymnasiet og hf.
Samtidig styrkes og fornys den almene dannelse, som eleverne skal opnå.
Den selvstændige profil og dermed berettigelse for de fire uddannelser
forstærkes i kraft af de fag og fagpakker, der tilbydes.
Og derudover er et væsentligt punkt for os også, at vi skaber et system, hvor en styrket almendannelse går hånd i hånd med et styrket fagligt niveau.
Et af de mere iøjnefaldende elementer i den del af reformen, der omhandler gymnasieskolen, er selvfølgelig bortfaldet af den århundredegamle opdeling mellem sproglig og matematisk linje.
Vi ser den sammenlægning som et vigtigt tiltag i forbindelse med at sikre et fælles højt fagligt niveau for alle med en studentereksamen.
Men jeg vil også gerne pointere, at vi mener, reformen netop skaber en ganske fin balance mellem de naturvidenskabelige og de humanistiske discipliner, som hidtil har karakteriseret skellet mellem gymnasiets to hovedlinjer.
Det skal samtidig understreges, at både det almene gymnasium og de øvrige gymnasiale uddannelser rummer specialisering på baggrund af fagvalg, som er nødvendige for at sikre en egnet forberedelse til de forskellige videregående uddannelser.
De institutionelle rammer for de fire gymnasiale uddannelser
har selvfølgelig været debatteret som et naturligt led i reformen, men det er også blevet klart undervejs, at en beslutning på det her felt bør afvente resultatet af den siddende Strukturkommissions arbejde.
Det synes vi er en fornuftig håndtering, som vi fuldt ud kan støtte.
Vi i Det Konservative Folkeparti ser derfor frem til de kommende drøftelser i udvalget, men jeg vil gerne understrege, at vi synes, at det forslag, der ligger her, er et godt grundlag for reformen.
Det Konservative Folkeparti bakker derfor fuldt og helt op om regeringens lovforslag.